钦定古今图书集成/明伦汇编/闺媛典/第351卷 > 江情妻吴氏
## 钦定古今图书集成/明伦汇编/闺媛典/第351卷 > 江情妻吴氏

按《名媛诗》：“归福州守吴君者，江右人。有女未笄，甚敏
慧，玉色秾丽，父母钟爱，携以自随。秩满还朝，候风于
淮安之版闸。邻舟有太原江商，亦携一子，名情，生十
六年矣，雅态可绘，敏辨无双。其读书处正与女窗相
对，女数从隙中窥之。情睹其绝艳，亦颇流盼，而无缘
致意。偶侍婢有濯锦船舷者，情赠以果饵，问小娘子
许适谁氏？”婢曰：“未也。”情曰：“读书乎？”曰：“能。”情乃书《难字》
一纸，托云：“偶不识此，为我求教。”女得之，微哂，一一注
其下，且曰：“岂有秀才而不识字者？”婢还以告。情知其
可动，为诗以达之曰：“空复清吟托袅烟，樊姬春思满
红船。相逢何必蓝桥路，休负沧波好月天。”女得诗，愠
曰：“暂尔萍水那得便，以艳句撩人欲。”白，父笞其婢。婢
再三恳，乃笑曰：“吾为诗骂之。”乃缄小碧笺以酬曰：“自
是芳情不恋春，春光何事惨闺人。淮流清浸天边月，
比似郎心向我亲。”生得诗大喜，即令婢返命，期以今
宵启窗虔候。女微哂曰：“我闺帏幼怯，何缘轻出，郎君
岂无足者耶？”生解其意，候人定，蹑足登其舟。女方凭
阑待月，见生跃然携手入舟，喜极不能言。既而各有
南柯之适。风便月明，两舟解缆，东西殊途，顷刻百里。
江翁晨起，觅其子不得，以为必登溷坠死淮流。返舟
求尸，茫然捕影，但临渊号恸而去。天明，情披衣欲出，
已失父舟所在。女惶迫无计，藏之榻下，旦则分饷羹
食，夜则出就枕席，如此三日。生耽于美色，殊不念父
母之离邈也。其嫂怪小姑不出，又馔兼两人，伺夜窥觇，见姑与小男切切私语，白其母。母恚不信，身潜往
视，果然。以告吴君，搜其舱，得情榻下，拽其发以出，《怒
目》𬹼，砺刃其颈，欲下者数四。情忽仰首求哀，容态
动人。吴君停刃叱曰：“尔为何人？何以至此？”生具述姓
名，且曰：“家本晋人，阀阅亦不薄。昨者猖狂，实贤女所
招。罪俱合死，不敢逃命。”吴君熟视久之，曰：“吾女已为
尔污，义无更适之理。尔肯为吾婿，吾为尔婚。”情拜泣：
幸甚。君乃命情潜足罣舵下，呼人，若遭溺而幸免者，
庶不“为舟人所觉。”生如戒吴君命篙者挟之，佯曰：“此
吾友人子也。”易其衣冠，抚字如子。抵济州，假巨室华
屋，召傧相大讲合婚之仪。舟人悉与宴，了不知其所
繇。既自京师返，旆延名士以训之，学业大进。又遣使
往太原访求其父，父喜，赍珍聘至楚，留宴累月，乃别
情。二十三领乡荐，明年登进士第，与妻归拜翁姑，会
亲族，携家之官。初为南京礼部主事，后至某郡太守。